
MAKSIMILIJAN VRHOVAC I SLOBODNO ZIDARSTVO 
U 18. STOLJEĆU 


Josipa DRAGIČEVIĆ, Zagreb 


Maksimilijan Vrhovac (1752.—1827.), zbog svoga svestranog djelovanja na poljima hrvatske 
kulture, politike i gospodarstva te posebice Crkve, neosporno predstavlja jednu od vodećih 
figura hrvatske povijesti s kraja 18. i početka 19. stoljeća. No ispravno i potpuno vrednovanje 
Vrhovčeva rada dugo je ugrožavala tvrdnja da je Vrhovac bio slobodni zidar, jer mogućnost 
da istodobno bude biskup i pripadnik društva koje Katolička crkva izričito zabranjuje, budila 
je sumnje u motive i ispravnost Vrhovčevih aktivnosti. Novija istraživanja o ulozi slobodnog 
zidarstva u Habsburškoj Monarhiji ipak uspijevaju opravdavati Vrhovčevo opredjeljenje za 
slobodno zidarstvo, a pronalazak Josipa Kolanovića neupitno potvrđuje Vrhovčevo članstvo u 
slobodnozidarskoj loži. Ovim radom želim pokazati veze između ideja slobodnih zidara, jozefi- 
nističkih reformi te Vrhovčeva života i rada. 


KLJUČNE RIJEČI: Maksimilijan Vrhovac, slobodno zidarstvo, jozefinizam, Ivan Drašković, 
car Josip II. 


Slobodno zidarstvo u 18. stoljeću 


Moderno slobodno zidarstvo svoje početke veže uz osnivanje engleske Velike lože na dan 
sv. Ivana Krstitelja, 24. lipnja 1717.', od kada možemo pratiti razvoj slobodnog zidarstva 
u njegovu današnjem obliku. Ideje slobodnog zidarstva ubrzo se šire i u kontinentalnu 
Europu. U prvih nekoliko desetljeća postojanja engleske Velike lože, nove lože osnovane 
su na području današnje Francuske, Njemačke, Nizozemske, Austrije, Španjolske, Portu- 
gala, Švedske i nekolicine tadašnjih talijanskih država. Neke od njih osnovali su izravno 
predstavnici engleske Velike lože, a druge lokalno stanovništvo. 


! Članovi četiriju londonskih loža: Goose and Gridiron, Crown, Apple Tree i Rummer and Grapes sastali su se 
u pivnici Goose and Gridiron, u dvorištu crkve St. Paul i izborom Anthonyja Sayera za velikog majstora po- 
tvrdili osnivanje Velike lože. O razvoju slobodnog zidarstva usp.: Jasper RIDLEY, Slobodni zidari, Zagreb, 
2001. 

Temeljna pravila slobodnog zidarstva? nalažu da članom lože može postati samo onaj tko 
štuje Boga (bez obzira na religijsku pripadnost) i onaj tko se pokorava svjetovnim zakonima 
(bez obzira na svoja uvjerenja), a svaka je vjerska i politička rasprava među članovima stro- 
go zabranjena. No već od samih početaka razvoj slobodnog zidarstva na kontinentu kreće u 
različitom smjeru od onoga u Engleskoj, jer iako je cilj »kontinentalnih« slobodnih zidara 
bio u skladu s elementarnim slobodnozidarskim učenjem — ostvarenjem slobode, tolerancije 
i ravnopravnosti svih ljudi, oni su težili upravo promjenama na političkom i vjerskom planu. 
Razlog tom razilaženju engleskoga i »kontinentalnoga« slobodnog zidarstva treba tražiti 
u onodobnoj različitoj društveno-političkoj situaciji, koja, između ostaloga, onemogućuje 
da se i kontinentalno europsko slobodno zidarstvo sagleda u cjelini, što je najizraženije u 
načinu na koji se pokušavaju ostvariti spomenute promjene. Ti se pokušaji razlikuju među 
državama, velikim ložama, pa i pojedinačnim ložama, a nerijetko pojedinci koriste lože za 
promicanje vlastitih ideja i subverzivnih djelovanja. Primjerice, u Francuskoj je slobodno 
zidarstvo imalo izrazitu protucrkvenu usmjerenost, pa ne izostaje ni reakcija Katoličke crkve 
— 12. travnja 1738. papa Klement XII. izdaje bulu kojom se zabranjuje pripadnost katolika 
slobodnozidarskim udruženjima. Drugu bulu je 1751. objavio Benedikt XIV., kojom potvr- 
đuje stav prethodnika i poziva vladare da se udruže u borbi protiv slobodnih zidara. Takva se 
osuda slobodnog zidarstva »...mora protumačiti iz straha pred religioznim indiferentizmom 
i neprijateljstvom prema objavi, a uslijedila je iz nepotpunih i jednostranih informacija...«, 
pa je nakon II. vatikanskog sabora stav Crkve prema slobodnim zidarima znatno umjereniji. 
Spomenute bule nisu se priznale ni potvrdile u Habsburškoj Monarhiji. 

Slobodno je zidarstvo rano uhvatilo korijena i u Austriji, i to ponajprije zaslugom Franje I. 
Lotarinškoga, muža Marije Terezije, koji je u slobodno zidarstvo primljen 1731. u engleskoj 
loži u Hagu.“ Pojedini Hrvati također su odigrali ulogu u razvoju austrijskoga slobodnog 
zidarstva, pa je jedan od osnivača prve bečke lože Zu den Drei Kanonen, utemeljene 1742., 
bio Hrvat Sigismund Gondola-Gundulić, a iste je godine u ložu primljen i grof Kažimir 
Drašković, dok je članom lože bio i hrvatski ban grof Franjo Esterhazy. Sigismund Gondola- 
-Gundulić postao je starješinom lože 1744., a prema nekim masonskim navodima na toj ga 
je funkciji naslijedio upravo Franjo I. Lotarinški.* Iako Marija Terezija, unatoč pripadnosti 
svoga muža slobodnim zidarima, nije blagonaklono gledala na njih,“ na početku vladavine 
njezina sina Josipa II. bitno se mijenja stav prema slobodnozidarskim udruženjima. 


Kada Josip II. postaje samostalnim vladarom, on traži potporu za brzu, organiziranu i 
učinkovitu provedbu svojih reformnih zamisli, a pronalazi je upravo u slobodnom zidar- 
stvu, tada već organiziranom društvu koje okuplja različite slojeve s područja političkog, 
kulturnog i društvenog djelovanja. »Od 4000 — 5000 članova slobodnih zidara, koliko ih 
je bilo 80-ih godina u Habsburškoj Monarhiji, većina je pripadala društvenim slojevima 
iz kojih je regrutirana jozefinistička inteligencija...«' Među slobodnim zidarima nalaze 


Temeljna učenja slobodnog zidarstva objavio je James ANDERSON 1723. u Knjizi konstitucija. 

* Burkhart SCHNEIDER, »Papinstvo pod sve većim pritiskom politike državne Crkve«, u: Hubert JEDIN, 
Velika povijest Crkve, sv. 5, Zagreb, 1978., str. 522. 

Usp. Jasper RIDLEY, nav. dj., Zagreb, 2001., str. 56. 

Usp. Zoran D. NENEZIĆ, Masoni u Jugoslaviji (1764-1980), Beograd, 1988., str. 77. 

Usp. Jasper RIDLEY, nav. dj., str. 66—67. 

Usp. Josip KOLANOVIĆ, »Jedna sporna epizoda iz života Maksimilijana Vrhovca«, Croatica christiana 

se profesori, učitelji, pisci, liječnici, inženjeri, činovnici, ali i pripadnici klera. Svi se oni 
zalažu za prosvjetiteljske ideje te vođeni načelom razuma i jednakosti među ljudima teže 
k društvenom i gospodarskom uzdizanju. Slobodno zidarstvo na taj način postaje središ- 
njim mjestom okupljanja prosvjetitelja, a ujedno i »neslužbenom organizacijom« tzv. jo- 
zefinističke inteligencije." Time slobodni zidari Habsburške Monarhije postaju specificum 
slobodnog zidarstva svoga vremena, jer ne samo da uživaju povjerenje vladara već, zala- 
žući se za iste smjernice djelovanja — promjene na društvenom, gospodarskom i vjerskom 
polju, aktivno sudjeluju u reformnoj strukturi. 


Maksimilijan Vrhovac i hrvatsko slobodno zidarstvo u 18. stoljeću 


»Određena suzdržanost u vrednovanju toga biskupa [Maksimilijana Vrhovca, op. J. D.]... 
uvjetovana je s jedne strane neistraženošću njegova udjela u hrvatskoj povijesti s kraja 18. 
i početka 19. stoljeća, dok je s druge strane trajno prisutna zbog jedne naprečac donesene 
ocjene o njemu kao liberalnom biskupu i slobodnom zidaru.«* Upravo je spekulacija o 
Vrhovcu kao slobodnom zidaru podijelila historiografe, posebice crkvene, u ocjeni Vrhov- 
čeva djelovanja, pa »je istraživanje njegove ličnosti išlo za tim da se pošto-poto opovrgne 
teza o njegovom zastupanju jozefinističkih 1 slobodarskih ideja ili da ga se veliča zbog 
njegovih slobodarskih nazora, a da se uopće nije temeljito ispitao njegov ulog u povijesti 
hrvatskog naroda s kraja 18. i početka 19. stoljeća...«.! Svestran Vrhovčev rad na napretku 
hrvatskog društva, kulture i Crkve time odlazi u drugi plan zanimanja povjesničara. Tek 
novijim spoznajama o ulozi slobodnog zidarstva u jozefinističkom razdoblju i shvaća- 
njima o kompleksnosti samog jozefinizma, otvorila se mogućnost da se i Vrhovčev rad 
temeljitije istraži i ispravnije vrednuje. 

Kada i gdje je Vrhovac službeno postao slobodnim zidarom, može se samo nagađati, ali 
može se pretpostaviti da se sa slobodnozidarskim idejama upoznao tijekom svoga školo- 
vanja u Beču i posebice u Bologni. Ferdo Šišić još je 1926. izvijestio o postojanju popisa 
zagrebačke lože Prudentia iz 1778. u kojoj se kao jedan od članova navodi upravo Mak- 
similijan Vrhovac.!'' No budući da se ne navodi točno gdje se popis čuva, vjerodostojnost 
Šišićeve tvrdnje o Vrhovčevu pripadanju slobodnim zidarima dugo je bila upitna. Ni po- 
stojanje slobodnozidarske lože Maksimilijan Vrhovac, utemeljene 1913., i pozivanje nje- 
zinih članova na nastavak časnog djelovanja velikog brata Vrhovca!? nije imalo nikakvu 


periodica, br. 7, 1981., str. 16. 

š [sto,str. 15. 

% Isto, str. 2. 

1 Jsto. 

!!_Usp. Ferdo ŠIŠIĆ, »Nepoznate stranice iz doba biskupa Vrhovca«, Novosti, br. 149, str. 2; br. 150, str. 2; br. 
151, str. 3 i br. 152, str. 3; Zagreb, 1—4. lipnja 1926. 

!" U povodu 100. godišnjice smrti M. Vrhovca, istoimena je loža 16. prosinca 1927. održala svečani rad, gdje 
se govorilo o Vrhovčevu životu i radu, a u predsoblju lože uređen je i »mali muzej uspomena na br. Vrhov- 
ca«, gdje se, između ostaloga, nalaze bižu sa slobodnozidarskim simbolima, slobodnozidarska žlica i ključ, 
navodno iz Vrhovčeve ostavštine, a posebno mjesto zauzima čaša s urezanom godinom 1820., za koju se 
pretpostavlja da je poklon Vrhovcu, što se nadalje tumači »kao dokaz o biskupovoj vjernosti družbi zidara, 
inače mu ne bi stizao zidarski dar 25 godina nakon što je izdana zabrana ove družbe u austrijskom carstvu«. 
Usp. Šestar, br. 1-2, str. 8-14 i 29—30; Zagreb, 1928. 

historiografsku težinu, kao ni pokušaji promasonski orijentiranih povjesničara (Bojničić, 
Šišić, Prelog)!" da između Vrhovca i slobodnih zidara uspostave vezu. Tek je 1981. Josip 
Kolanović iznio neprijeporne dokaze o Vrhovcu kao slobodnom zidaru. Naime, riječ je o 
dva slobodnozidarska dokumenta; prvi je nedatirani popis članova zagrebačke lože Pru- 
dentia, a drugi je pismo koje je ta loža 1785. uputila bečkoj loži Zur Wahren Eintracht.'* 
Kolanović prvi popis smješta u 1784. odnosno 1785. godinu iz više razloga. Da je popis 
nastao nakon 1775. ide u prilog činjenica da se grof Ivan Drašković navodi kao »magister 
Provinciae«, terminom nastalim nakon usvajanja posebnoga Draškovićeva sustava Lato- 
mia libertatis sub corona Hungariae in Provinciam redacta, s novim statutom i ritualima 
službeno potvrđenim 17. prosinca 1777. Na popisu slijede liječnik Ignacije pl. Verbega 
kao starješina te Maksimilijan Vrhovac kao govornik lože. Popis uz imena članova sa- 
drži njihova slobodnozidarska imena te funkciju koju obnašaju u javnom životu, pa je 
tajno ime Maksimilijana Vrhovca Publicola, a navodi se kao rektor. Vremenski određeno 
Vrhovac je 1778. imenovan čazmanskim kanonikom i ravnateljem malog sjemeništa u 
Zagrebu. Nakon ukinuća biskupskih sjemeništa 1784. postaje ravnateljem Centralnog sje- 
meništa u Zagrebu, a nakon ukinuća i toga sjemeništa postaje 1786. ravnateljem General- 
nog sjemeništa u Pešti. Povezivanjem Vrhovčeve ravnateljske službe s još jednim članom 
s popisa — Josipom Galjufom, koji se navodi također kao ravnatelj, a poznato je da je bio 
posljednji ravnatelj Bečkoga kolegija, ukinutog nakon osnivanja centralnih sjemeništa, 
popis je nastao 1784./1785. 


Drugi dokument na koji se Kolanović poziva jest čestitka koju je loža Prudentia uputila 
bečkoj loži Zur Wahren Eintracht u povodu njezine četvrte godine osnutka. Pismo je da- 
tirano 11. ožujka 1785.,'* a vlastoručno su ga potpisali starješina Antun Kukec, zamjenik 
starješine Maksimilijan Vrhovac, prvi nadzornik Augustin Mitsherling, drugi nadzornik 
Donat Lukavsky i tajnik Ivan Bedeković. 


Iako Kolanović zaključuje da se o Vrhovcu kao slobodnom zidaru može govoriti u razdo- 
blju od 1778., očito uzimajući u obzir Šišićevo pozivanje na popis iz te godine, do 1785.,'5 
a to mišljenje preuzima i Hoško, '" ipak sa sigurnošću možemo govoriti o dokumentiranom 
dokazu tek na osnovi Kolanovićeva otkrića. 


Zagrebačka loža Prudentia, čiji je član bio Maksimilijan Vrhovac, osnovana je 1773.1 
radila je u skladu s tzv. Draškovićevom opservancijom,!* sustavom djelovanja hrvatskih 
loža od 1777. do sredine osamdesetih godina 18. stoljeća, kada se lože priključuju Velikoj 
loži Ugarske. Naime, prve lože na hrvatskim prostorima osnivaju se već 60-ih godina 
18. stoljeća,! a njihovi su utemeljitelji grofovi Ivan Drašković i Stjepan Niczky. Ideja 


E 


sp. Ivan BOJN IČIĆ, »Hrvatske slobodno zidarske lože XVIII. vijeka«, Jutarnji list, br. 3464, str. 6, Zagreb, 
921.; Milan PRELOG, Istorija slobodnog zidarstva, Zagreb, 1929.; Ferdo ŠIŠIĆ, nav. dj. 

sp. Josip KOLANOVIĆ, nav. dj., str. 1-28. 

pismu je kao datum naveden 11. 1. 5785., što je u skladu sa slobodnozidarskim računanjem vremena, koje 
a početak godine uzima 1. ožujka, a godine se određuju prema njihovu početku »stvaranja svijeta« 4000 
odina ranije. 

sp. Josip KOLANOVIĆ, nav. dj., str. 8. 

ranjo Emanuel HOŠKO, Biskup Vrhovac između baroka i liberalizma, Zagreb, 2007., str. 33. 

sp. Eugen LAXA i Will READ, Počeci hrvatskoga masonstva (Draškovićeva opservancija), prir. Robert 
Tafra, Split-Zagreb, 1994. 

Prva loža na hrvatskim prostorima smatra se L'Amitieć de Guerre. Osnovana je u Glini 1764., a činili su je 

da se postojeće lože udruže u samostalno tijelo, neovisno o drugim velikim ložama, svoj 
početak bilježi na generalnoj skupštini u Brezovici 1775., kada je utemeljen Draškovićev 
sustav Latomia libertatis sub corona Hungariae in Provinciam redacta. Na skupštini su 
sudjelovale četiri lože: glinska L'Amitić de Guerre, zagrebačka Prudentia, varaždinska 
L'Union Parfaite — Libertas i loža iz Križevaca. Na drugom sastanku novoosnovane Veli- 
ke lože, održanom 1777., novom su se sustavu pridružile još tri lože: Vigilantia iz Osijeka, 
Invincible aux Bras Armes iz Like i Magnanimitas iz Pešte. Tada je došlo do mnogih 
promjena u organizaciji i administraciji, ali inzistiranje na samostalnosti djelovanja još 
je više došlo do izražaja. U deklaraciji objavljenoj po održanoj skupštini, Draškovićeve 
se lože u prijateljskom tonu obraćaju inozemnim europskim ložama, koje u to vrijeme 
djeluju u okviru više različitih slobodnozidarskih sustava, i svoju odluku o osamostaljenju 
opravdavaju teškoćom komuniciranja s njima zbog udaljenosti. Da to nije bio jedini razlog 
proglašavanja nezavisnosti Velike lože vidljivo je iz pravilnika Draškovićeve opservancije 
i njegova izrazito patriotskoga tona, što Draškovićev sustav uvelike razlikuje od svih ta- 
dašnjih sustava slobodnog zidarstva u Habsburškoj Monarhiji. 

Među pravilima Draškovićeva sustava ističu se obveze prema Bogu, domovini i bližnji- 
ma te je aktivno djelovanje slobodnih zidara usmjereno na poboljšanje života pojedinaca 
i društva razvijanjem svijesti o potrebnim promjenama unutar same države. Smjernice 
djelovanja obrazlažu se članovima različitih zanimanjima, pa je tako dužnost vojnika- 
-dobrovoljca čuvanje domovine; državnih namještenika unaprjeđenje seljaštva, poljopri- 
vrede, stočarstva, povećanje radne snage; odvjetnici i novinari trebaju ocijeniti valjanost 
nacionalnog ustava i potrebe za njegovim mijenjanjem itd. U svrhu upoznavanja s tekućim 
problemima, i na drugim područjima moraju se održavati predavanja o različitim pitanji- 
ma. Posebna je pozornost usmjerena na ideju ravnopravnosti među ljudima te se ističe 
da moć i bogatstvo manjine dovode do siromaštva i potčinjenosti ostalih, pa se članovi 
pozivaju na pomaganje potrebitih. To su jasne odredbe,“ koje, između ostaloga, Draško- 
vićeva opservancija propisuje, i to je ono što je Vrhovac morao prihvatiti kada je postajao 
članom zagrebačke lože Prudentia, a s obzirom na visoke funkcije koje je obavljao u loži 
(govornik i zamjenik starješine), zasigurno morao i provoditi. 


U sklopu Draškovićeve opservancije velika se važnost pridavala tajnosti, pa su za sva or- 
ganizacijska djelovanja također propisana pravila.' Glavna skupština, na kojoj sudjeluju 
sve lože, održava se samo jednom godišnje, a pozivi su napisani stilom koji nezidari ne 
mogu razumjeti; mjesta sastajanja loža uvijek su različita; većina je slobodnozidarskih 
znamenja ukinuta, komunikacija je strogo šifrirana. U tome možda treba tražiti razlog 
zašto se o djelovanju tih loža toliko malo zna. Boljem poznavanju rada loža nije pridoni- 
jelo ni stvaranje austrijskih provincijalnih velikih loža 1784., kada dolazi do postupnog 
pridruživanja Draškovićevih loža Velikoj loži Ugarske i odstupanja od tadašnjeg sustava. 
Uživajući potporu jozefinističkog sustava slobodno se zidarstvo naglo širi, ali Josip II. 
ubrzo postaje svjestan opasnosti koja mu dolazi iz slobodnozidarskih redova. S jedne stra- 
ne, prosvjetiteljski usmjereni zidari postaju prijetnja uspješnoj provedbi njegove apsolu- 
isključivo oficiri. 
2 Usp. Eugen LAXA i Will READ, nav. dj., str. 51-57. 


2! Usp. isto. 

tističke politike, a s druge strane boji se utjecaja Pruske i politike Fridrika II. na lože u 
Monarhiji.“ Iz tih razloga 11. prosinca 1785. Josip II. izdaje patent koji lože u Monarhiji 
stavlja pod izravni nadzor države te ograničava njihovo djelovanje. Iako u patentu ne nije- 
če zasluge slobodnih zidara u pomaganju siromašnih i odgoju, smatra da postoji prevelik 
broj loža i da ih se ne smije ostaviti nenadzirane, pa donosi odluku kojom u glavnim gra- 
dovima pokrajine može postojati samo po jedna loža, a u slučaju velikog članstva najviše 
dvije do tri. Sastanci se moraju najaviti gradskoj vlasti, a svaka tri mjeseca mora se vlasti 
slati popis članova sa svim podatcima o njima te mogućim promjenama u članstvu.“ Ne 
treba sumnjati da je nakon tog careva patenta broj loža počeo opadati, kao i broj članova. 
Mnogi slobodni zidari nisu željeli da se njihova imena dostavljaju državnim vlastima, pa 
su istupali iz slobodnozidarskih organizacija. Zbog toga su lože koje su i imale dozvolu 
za rad ukinute ili ih se nekoliko spojilo u jednu. Nema sačuvanih podataka da su pojedine 
lože nastavile s radom u tajnosti. O zagrebačkoj loži Prudentia zna se da je nakon patenta 
nastavila s radom, a posljednji put se spominje 1786., kada dolazi pod okrilje Velike lože 
Ugarske, a Prelog smatra da je s radom prestala godinu poslije.** U svjetlu tih saznanja za 
pretpostaviti je da Vrhovčeva aktivnost u slobodnozidarskim krugovima tada i prestaje, 
otprilike u isto vrijeme kada je imenovan za zagrebačkog biskupa. 

Po imenovanju za biskupa, Vrhovac se suočio s teškim optužbama svećenika »da je izdaj- 
nik domovine, čovjek bez ikakve religije i slobodoumnik (/ibertinus)«,* a time je, prema 
sačuvanoj korespondenciji bilo ugroženo i Vrhovčevo prijateljstvo s Vinkom Kalafatićem, 
koji mu čak nije htio ni čestitati na imenovanju za biskupa.?" Kalafatić sumnja u Vrhov- 
čevu pravovjernost zbog glasina da pripada slobodnim zidarima. Znakovit je Vrhovčev 
odgovor na optužbu. Vrhovac ne negira pripadnost slobodnom zidarstvu, već tvrdi da ne 
pripada nijednomu zlom društvu, a Kalafatića uvjerava u ispravnost svoje vjere. Također 
se obrušava na klevetnike koji »takvim licemjerjem prikrivaju svoje zločine, svoju lijenost 
i zanemarivanje svojih dužnosti prema Bogu, domovini i bližnjemu«.?? 


Iako su Josip II. i slobodni zidari bili vođeni istim idejama o napretku društva — promjena- 
ma na društvenom, gospodarskom i vjerskom planu, provođenje tih ideja podijelilo je jo- 
zefinističku inteligenciju i udaljilo je od politike Josipa II., što najviše dolazi do izražaja u 
ugarskom dijelu Monarhije, gdje se javlja sve više otpora prema pokušajima centralizacije 
i germanizacije, koji su uzdrmali poseban položaj Ugarske. Već iz ranijih propisa Draš- 
kovićeva sustava, odnosno ugarskih i hrvatskih loža koje prema njemu djeluju, vidljiva je 
nužnost da se posebnost unutar Monarhije i zadrži, a razvoj situacije za vladavine Josipa 
II. rezultirao je mađarskim otporom, pa se to razdoblje ujedno uzima i kao početak buđe- 
nja mađarske nacionalne svijesti. Za razliku od Draškovića, jakobinac Ignjat Martinović 
bio je jedan od onih slobodnih zidara koji je smatrao da se položaj Ugarske i Hrvatske 


2 Josip KOLANOVIĆ, nav. dj., str. 10. 

33 Usp. Eugen LAXA i Will READ, nav. dj., str. 73-74. 

2“ Milan PRELOG, nav. dj., str. 135. 

Vrhovca je 17. kolovoza 1786. za zagrebačkog biskupa imenovao Josip II., a imenovanje je potvrdio papa Pio 
VI. 5. ožujka 1787. 

Josip KOLANOVIĆ, nav. dj., str. 12. 

2 Usp. isto, str. 12-13, 23-28. 

2 Usp. isto, str. 13. 

može riješiti samo invazivnim pristupom.“ No njegovi su planovi razotkriveni i on je 
1794. uhićen, a 22. svibnja 1795. i smaknut na Krvavoj poljani kraj Pešte. 

Tijekom istrage pojavilo se ime Maksimilijana Vrhovca kao jednog od onih koji su bili 
upućeni u Martinovićeve planove. Istodobno Beč je zaprimio tri prijave protiv Vrhovca: 
odvjetnika Petra Briljevića, zagrebačkog tiskara Josipa Karla Kotschea i jedno anonimno 
pismo u kojima se dovodi u pitanje ispravnost Vrhovčeva crkvenog djelovanja te ga se 
optužuje za antidržavno djelovanje angažmanom u Biskupijskoj tiskari. Martinovićevo 
svjedočenje dovelo je Vrhovca u vezu s liberalnim idejama, ali nije bilo potkrijepljeno ni- 
kakvim dokazima. I sam Vrhovac došao je u Beč kako bi se obranio od napada, a za njega 
se zauzeo i slobodni zidar grof Zinzendorf. Daljnja istraga nije dala nikakvih rezultata, 
pa je uskoro Vrhovac oslobođen optužaba, ali unatoč tome, prema odluci Franje II. od 2. 
veljače 1795., Vrhovac je bio primoran prodati svoju tiskaru.“ 


Upravo se afera s jakobinskom urotom dovodi u vezu s konačnom carevom odlukom da se 
slobodno zidarstvo u Habsburškoj Monarhiji 1795. i službeno zabrani, a 1801. od svih dr- 
žavnih službenika zatražena je potvrda da nikada nisu pripadali nijednom tajnom društvu. 


Može se pretpostaviti da je nepovjerenje vladara prema slobodnim zidarima još od druge 
polovine vladavine Josipa II., preko Leopolda II. i konačne zabrane društva u doba Franje 
II. utjecalo na mnoge slobodne zidare da istupe iz društva, koje u pojedinim slučajevima 
počinje poprimati, između ostaloga, i revolucionarne elemente, pa je stoga i teško govoriti 
o Vrhovcu kao slobodnom zidaru od doba kada postaje zagrebačkim biskupom. Nedostatak 
sačuvane građe umanjuje nam znanje i o potencijalnim konkretnim akcijama osmišljenima 
unutar pojedinih loža radi djelovanja na vlast i društvo. Ako se zadržimo na idejnoj osnovi 
slobodnog zidarstva unutar tzv. Draškovićeve opservancije, a koja promiče duhovni i inte- 
lektualni napredak pojedinca — slobodnog zidara kako bi pozitivno djelovao na okolinu i 
promicao humane vrijednosti, a prema vlastitim mogućnostima i na širem društvenom po- 
dručju, Vrhovac je ostao slobodnim zidarom do kraja života. U prilog tome idu svi njegovi 
prinosi na području crkvenog, kulturnog, gospodarskog i društvenog djelovanja. 


Djelatnost Maksimilijana Vrhovca?! 


Okarakterizirati Vrhovca kao liberalnog biskupa i povezivati njegovo brzo uspinjanje u 
crkvenoj hijerarhiji samo s njegovom pripadnošću slobodnim zidarima bio bi naprečac do- 
nešen zaključak. Kao što slobodno zidarstvo u Habsburškoj Monarhiji ima ciljeve različite 


? Usp. Vaso BOGDANOV, Jakobinska zavjera Ignjata Martinovića, Zagreb, 1960. Martinović je osnivajući 
dva tajna društva: Društvo reformatora (1793.) i Društvo Slobode i Jednakosti (1794.) želio pripremiti teren 
za podizanje revolucije kojoj bi cilj bio stvaranje Ugarske republike. 

% Usp. Ferdo ŠIŠIĆ, nav. dj.; ISTI, »Biskup Makso Vrhovac i Martinovićeva urota«, Vijenac, br. 13, Zagreb, 

1903., str. 393-395, i Josip KOLANOVIĆ, »Utjecaj slobodnih zidara na javni život u sjevernoj Hrvatskoj u 

18. stoljeću«, Dani hvarskog kazališta, Hrvatska književnost 18. stoljeća. Tematski i žanrovski aspekti, Split, 

1995., str. 82. 

O cjelovitom životu i radu Maksimilijana Vrhovca usp. Velimir DEŽELIĆ, Maksimilijan Vrhovac (1752— 

1827), Zagreb, 1904.; Miroslava DESPOT, »Maksimilijan Vrhovac — život i rad (1752—1827)«, Naše teme, 

XVI, br. 7—8, Zagreb, 1972., str. 1136—1148; Dragutin PAVLIČEVIĆ, »Maksimilijan Vrhovac, Životi djelo 

(1752—1827)«, u: Maksimilijan Vrhovac, Dnevnik — Diarium (1801-1809), Zagreb, 1987.; Franjo Emanuel 

HOŠKO, Biskup Vrhovac između baroka i liberalizma, Zagreb, 2007. 

od onih u ostatku Europe te je u jednom razdoblju i u službi Dvora, tako treba sagledati 
i svu kompleksnost jozefinističkih crkvenih reformi (koje su ipak plod dijela crkvenih 
ljudi) i ne zanemariti da su u temeljima i jednog i drugog prosvjetiteljske ideje. Upravo je 
crkveni dio jozefinističkih reformi Vrhovac podržavao, sudjelovao u njihovu formiranju i 
dosljedno ih provodio. Jozefinizam u svojim crkvenim reformama sadrži dvije neodvojive 
sastavnice — stvaranje državne Crkve i istodobno obnovu katoličanstva.“ »Promicatelji 
obnovnog katoličanstva po zasadama jansenizma u Monarhiji bili su svjesni da svoje re- 
formne zahtjeve mogu ostvariti samo uz pomoć države. Stoga podupiru stavove državnih 
činovnika koji su zadojeni idejama prosvijećenog apsolutizma i teže stvaranju državne 
Crkve, a za uzvrat očekuju da će država poduprijeti njihove ideje o crkvenoj obnovi koje 
je preuzeo pokret obnovnog katoličanstva... Unutarnji crkveni razlozi ubrzo su se preobra- 
zili u jozefinistički program: valja izmijeniti nedostatnu izobrazbu svećenstva, spriječiti 
pravnu ovisnost Crkve o Rimu, angažirati redovnike u pastvi, i to dokidanjem izuzetosti 
od biskupske vlasti i podvrgavanjem nadležnosti biskupa.«? 

Vrhovčeva crkvena djelatnost odražava upravo sustavnost u provođenju zacrtanih jozefi- 
nističkih planova. Vrhovac uvodi disciplinu u svećeničke redove (1784. uspio je spriječiti 
da studenti generalnih sjemeništa borave u privatnom smještaju, uvodi svećeničku odo- 
TU...), nastavu u zagrebačkom sjemeništu organizira u skladu s jozefinističkim odredbama, 
radi na povećanju klera i njihovoj moralnoj i intelektualnoj naobrazbi, pa u sklopu tiskare 
pokreće knjižnicu za svećenike, a i sam piše, radi na izravnom kontaktu s vjernicima, 
osobno ih posjećuje i dijeli sakrament potvrde potičući i njihovu naobrazbu u pitanjima 
vjere.“ Sinoda koju Vrhovac saziva 1803., na kojoj se raspravljalo o položaju Crkve u 
Hrvatskoj, u više navrata potvrđuje Vrhovčevu lojalnost crkvenom dijelu jozefinizma, pa 
između ostaloga potiče katehizaciju Zagrebačke biskupije u skladu s onom u Habsburškoj 
Monarhiji, a najznakovitija konstitucija nalaže da se odredbe Tridentskog sabora moraju 
provoditi samo ako nisu protivne kraljevim odredbama. 


Jedna od prvih Vrhovčevih većih akcija na kulturnom polju povezana je s potrebama obra- 
zovanja, pa 1794. pokreće tiskaru,* a uz nju djeluje i knjižara, koja prema jednom popisu 
sadrži knjige s 34 različita područja, od teologije, filozofije, povijesti, stručne literature 
pa do knjiga zabavnog sadržaja.?" Iako je, kako je već spomenuto, prema odluci Franje II. 
bio primoran prodati tiskaru već sljedeće godine, on tiskaru prepisuje Antunu Novoselu, 
sestrinom suprugu, koji je vodi do svoje smrti 1800., a nakon toga, pa do 1825., kada Vr- 
hovac knjižaru prodaje Rossiju, tiskara je u vlasništvu Vrhovčeve sestre Franciske.** Time 


> Usp. Franjo Emanuel HOŠKO, »Je li biskup Vrhovac bio crkveni obnovitelj po mjeri Tridentskog koncila ili 
jansenist?«, Croatica christiana periodica, br. 58, Zagreb, 2007., str. 139-140. 

Isto, str. 140. 

Josip KOLANOVIĆ, »Jedna sporna epizoda iz života Maksimilijana Vrhovca«, Croatica christiana periodi- 
ca, V, br. 7, Zagreb, 1981., str. 8, 17—18. 

Franjo Emanuel HOŠKO, »Je li biskup Vrhovac bio crkveni obnovitelj po mjeri Tridentskog koncila ili jan- 
senist?«, Croatica christiana periodica, br. 58, Zagreb, 2007., str. 150-151. 

Usp. Velimir DEŽELIĆ, »Biskupska a zatim Novoselska tiskara u Zagrebu (1794.—1825.)«, Narodna stari- 
na, knj. 4, sv. 10, br. 1, Zagreb, 1925., str. 96-126. 

Isto, str. 108. 

Isto, str. 108, 110. 

je jasno da se Vrhovac svoje tiskare odrekao samo formalno, ali sve odluke oko poslovanja 
bile su zapravo Vrhovčeve. 

Bogata korespondencija koju je Vrhovac vodio s istaknutim znanstvenicima iz svih hrvat- 
skih, ali i inozemnih krajeva (primjerice Dobrovskim, Kopitarom), pokazuje kako je Vr- 
hovac velik napor usmjerio ka njihovu međusobnom povezivanju, izdavanju i širenju knji- 
ga na hrvatskom jeziku, skupljanju narodnog blaga, poticanju prijevoda, ali i shvaćanju 
potrebe za standardizacijom hrvatskoga jezika.?? U Vrhovčevoj tiskari 1796. objavljeno je 
i djelo Josipa Šupuša Temelji žitne trgovine, u historiografiji poznato po predgovoru, gdje 
se izražava potreba za jedinstvenim zajedničkim hrvatskim jezikom, a zbog prijateljstva 
dvojice Karlovčana — Šipuša i Vrhovca, Deželić zaključuje da je taj predgovor zapravo 
»odjek biskupovih misli«.“ Ne treba smetnuti s uma da je Vrhovac i u crkvenim pitanjima 
poticao narodni jezik u propovijedima“! 

Vrhovac je svoj biskupski položaj, koji mu je omogućavao raspolaganje velikim novča- 
nim sredstvima, ali i stalno članstvo u Hrvatskom saboru i zastupništvo u Gornjem domu 
Ugarsko-hrvatskoga sabora, iskoristio za rad na kulturno-prosvjetnim i nacionalno-poli- 
tičkim pitanjima. Dok se na kulturnom polju zalagao za jedinstveni jezik, tako se u poli- 
tičkim pitanjima nakon pada Mletačke Republike zauzimao za ujedinjenje svih hrvatskih 
krajeva,# a istodobno se oštro suprotstavljao mađarizaciji.“ I u pitanjima gospodarstva 
Vrhovac je dao svoj prinos: radio je na uređenju plovidbe na Kupi, inicirao je gradnju 
Lujzijanske ceste te je uredio lječilište u Stubičkim Toplicama.“ Veliku je brigu posvetio 
zbrinjavanju siromašnih i nemoćnih, pa je njegovom zaslugom Zagreb dobio prvu javnu 
bolnicu i prihvatilište za ranjenike i sirotinju, sirotište za nezbrinutu djecu te je otvorio i 
dom za nemoćne svećenike.“ Za sve akcije koje je pokretao Vrhovac je oko sebe okupljao 
stručnjake za pojedina područja. Obilna korespondencija te Vrhovčev dnevnik, koji je vo- 
dio od 1801., dokaz su o održavanju veza s umjetnicima i znanstvenicima različitih usmje- 
renja, pa je tako i od biskupskog doma Vrhovac napravio mjesto kulturnog, društvenog 
i zabavnog života. Organizirao je »svečane ručkove, večere, primanja i društva (tzv. Ge- 
ssellschafte) na kojima su se vodile znanstvene i literarne rasprave, nastupali književnici, 
pjesnici, glumci, slikari, pjevači i slično«.“* Prigodom posjeta Franje II. i njegove supruge 
Karoline 1818., Vrhovac se pojavljuje u ulozi pisca, redatelja i glazbenog poznavatelja te 
osmišljava program Pleszopiszen, koji se odigrava pred zagrebačkom stolnom crkvom.“ 


% Usp. Dragutin PAVLIČEVIĆ, nav. dj., str. LXIX—LXXTV, i Josip KOLANOVIĆ, »Djelatnost Maksimilijana 
Vrhovca na povezivanju hrvatskih zemalja (do 1809)«, Historijski zbornik, br. 1, Zagreb, 1984., str. 34-39. 
Velimir DEŽELIĆ, nav. dj., str. 106. 

Josip KOLANOVIĆ, »Jedna sporna epizoda iz života Maksimilijana Vrhovca«, Croatica christiana periodi- 
ca, V, br. 7, Zagreb, 1981., str. 18. 

Usp. Josip KOLANOVIĆ, »Djelatnost Maksimilijana Vrhovca na povezivanju hrvatskih zemalja (do 1809)«, 
Historijski zbornik, br. 1, Zagreb, 1984., str. 31—60. 

Usp. Jaroslav ŠIDAK, »Hrvatske zemlje u Vrhovčevo doba, 1790-1827.«, u: Vrhovac, Dnevnik — Diarium 
(1801-1809), Zagreb, 1987., str. IX-LI. 

Usp. Dragutin PAVLIČEVIĆ, nav. dj., str. LIX-LXII. 

Isto, str. LVI, LVII. 

Isto, str. LXXVI. 

Otisnuti primjerak Pleszopiszena čuva se u Nacionalnoj i sveučilišnoj knjižnici u Zagrebu u Zbirci rariteta, 
sig. 212— 8 d, RII D-8* -279. 

Plemići i plemkinje u narodnim nošnjama plesali su tradicionalno kolo, za koje je Vrhovac 
napisao tekst, odraz težnje za povezivanjem hrvatskih krajeva u jednu cjelinu.“ 

Vrhovac je jasno vidio postojeće prijetnje za opstojnost hrvatskog naroda, koji je u to 
vrijeme teritorijalno, jezično i politički razjedinjen, a gospodarski nerazvijen te se svim 
raspoloživim sredstvima borio za pozitivne promjene, imajući na umu jedino dobrobit 
vlastitoga naroda. U doba Josipa II. on je osoba od povjerenja koja u crkvenim pitanjima 
podržava vladareve odluke, pa ga Josip II. i postavlja za ravnatelja Generalnog sjemeništa 
u Pešti, a kasnije i za zagrebačkog biskupa. Nakon smrti Josipa II. Vrhovac je bio pošteđen 
većih sankcija koje su snašle pobornike jozefinističkih reformi. Optužbe pojedinaca iz 
Zagreba u doba afere s Martinovićem, Vrhovac je platio svojom tiskarom, ali nakon toga 
lojalnost vladaru više nije dovedena u pitanje. »Za vrijeme Napoleonove najezde na Beč 
sklonjene su caričine dragocjenosti u zagrebački biskupski dvor, što znači da car Franjo 
usprkos svih ranijih objeda i sumnji ipak smatra Vrhovca svojim iskrenim privrženikom«.#? 
Istodobno u biskupskom dvoru zaklon traže i mnogi strani poslanici, vjerojatno na carevu 
preporuku." Vrhovac u svojim akcijama pokazuje poštovanje prema carevim odlukama, 
pa i kada nisu u skladu s Vrhovčevim mišljenjem, što osobito dolazi do izražaja po pitanju 
sjedinjenja Dalmacije s Hrvatskom, gdje Vrhovac poziva svoje dalmatinske istomišljenike 
na strpljenje: »Učinite sve moguće napore da iskažete našem vladaru Franji II [...] vjernost 
i s vremenom ćete zacijelo osjetiti njegovu predobrostivost.«?! 


Ono što je Vrhovac naučio u bliskim i burnim odnosima s dvorom i povlaštenim slojevima 
te u svome dugogodišnjem djelovanju u narodu jest da ne postoje brze promjene te da 
svaki takav pokušaj ima suprotan učinak od željenog. Time je njegova strpljiva politika 
opravdana i vjerojatno jedina ispravna, a istodobno mu omogućuje nesmetani rad manjeg 
opsega, ali podjednake važnosti. Možda baš u tom očekivanju pravodobnosti treba tražiti 
razlog zašto je jedan takav kulturni djelatnik poput Vrhovca svojedobno odbio prijedlog 
Andrije Dorotića o osnivanju novina na hrvatskom jeziku." 


Zaključak 


Govoriti o Maksimilijanu Vrhovcu isključivo kao jozefinistu i(li) slobodnom zidaru zna- 
čilo bi nepriznavanje kompleksnosti i tih dvaju sustava i Vrhovčeva života i rada te pot- 
puno zanemarivanje činjenice da je svoje najvažnije djelovanje Vrhovac ostvario nakon 
smrti Josipa II. (1790.) i konačne zabrane rada slobodnozidarskih loža (1795.). Vrhov- 
čev udio u prihvaćanju i provođenju jozefinističkih reformi odnosi se samo na crkvene 
promjene (koje su opstale dugo nakon smrti i Josipa II. i Maksimilijana Vrhovca)?, 


4 Usp. Dragutin PAVLIČEVIĆ, nav. dj., str. LXXVI-LXXVII. 

* Miroslava DESPOT, nav. dj., str. 1140. 

% ]sto. 

5! Usp. Josip KOLANOVIĆ, »Djelatnost Maksimilijana Vrhovca na povezivanju hrvatskih zemalja (do 1809)«, 
Historijski zbornik, br. 1, Zagreb, 1984., str. 52. 

** Miroslava DESPOT, nav. dj., str. 1139. 

»Habsburška monarhija se je pravno odrekla jozefinističkih zakona, osobito onih prema Crkvi, tek skla- 

panjem konkordata 1855. sa Svetom Stolicom« (Emanuel HOŠKO, »Franjevci u Slavoniji i Podunavlju u 

vremenu kasnog jozefinizma«, Croatica christiana periodica, 55, Zagreb, 2005., str. 115). 

ali ne i na područje politike i kulture. Od Josipa II., preko Leopolda II. do dugotrajne 
vladavine Franje II., Vrhovčeve aktivnosti nosile su nacionalni pečat, radile su za hr- 
vatski narod pokušavajući se oduprijeti centralizaciji, germanizaciji i mađarizaciji, i to 
ponajprije uzdizanjem opće naobrazbe, radom na jezičnim pitanjima, ustrajavanjem na 
teritorijalnom sjedinjenju hrvatskih zemalja i uzdizanjem gospodarstva. Kao slobodni 
zidar djelovao je unutar zagrebačke lože Prudentia, koja je radila prema Draškovićevu 
slobodnozidarskom sustavu, a u njoj je obnašao visoke funkcije, prvo kao govornik, 
a zatim kao zamjenik starješine lože. U doba napoleonskih ratova Vrhovac se svojim 
župnicima obraća riječima: »Ljubav proti domovini, vernost proti kralju, skrb za sva- 
koverstno dobro vaše, tri su ove dužnosti meni, kakti pastiru vašemu...«** Upravo su to 
ideje koje Vrhovac usvaja još kao slobodni zidar i provodi ih dugo nakon što formal- 
no prestaje biti slobodnim zidarom. Prema Draškovićevoj opservanciji, ljubav prema 
Bogu, domovini i bližnjima treba biti povodom djelovanja svakoga slobodnog zidara. 
On mora raditi u interesu svoje zemlje, unaprjeđivati njezino stanje, poštovati njezine 
zakone i običaje, a onaj tko voli domovinu, voljet će i svoga kralja. Draškovićev sustav 
uvelike se razlikovao od svih tadašnjih djelovanja loža upravo zbog svojih odredaba u 
kojima je briga za domovinu ključna sastavnica te je zbog toga i danas podložan kritika- 
ma engleskoga slobodnog zidarstva.?* Međutim, kod Vrhovca ipak nalazimo djelomičan 
odmak ili pak jasnije određenje pojma domovine nego u Draškovićevoj opservanciji, 
koja obuhvaća hrvatske, ali i ugarske lože, jer Vrhovčev rad ima izrazit hrvatski pred- 
znak i najartikuliraniji je upravo u otporu pokušajima mađarizacije. 

Prema pravilima Draškovićeve opservancije slobodni se zidari pozivaju na razmjenu 
iskustava, upoznavanje s postojećim problemima unutar države, mogućim rješenjima, 
ito u sklopu predavanja koje će pojedinci održati. Zbog manjka građe o radu hrvatskih 
loža u 18. stoljeću, ne možemo znati jesu li takvi prijedlozi ikada zaživjeli, ali ono što je 
Vrhovac napravio od biskupskog dvora kao okupljališta vrhunskih intelektualaca, znan- 
stvenika, dostojanstvenika ide upravo za tom Draškovićevom smjernicom — razmjenom 
znanja. Naravno, nikako ne treba smetnuti s uma da slobodno zidarstvo Habsburške 
Monarhije u 18. stoljeću ni u kojem obliku, pa ni prema Draškovićevoj opservanciji, 
ne treba uspoređivati s onim s kraja 19. i u 20. stoljeću. Tu je riječ o prosvjetiteljskom 
društvu koje okuplja tzv. jozefinističku inteligenciju, koja traži najbolji oblik života za 
svakog pojedinca unutar postojeće zajednice i želi pridonijeti boljem društvu u cjelini. 
Jedna od osnovnih ideja Draškovićeva sustava jest da su po prirodi svi jednaki, ali ne 
i prema zakonu, zbog čega se zalažu i za humanitarni rad, pa se Vrhovac kao pokretač 
prve javne bolnice i prihvatilišta za ranjenike i sirotinju, sirotišta za nezbrinutu djecu i 
doma za nemoćne svećenike nameće kao najveći hrvatski dobrotvor, i to ne samo svo- 
ga doba, a i na ostalim je poljima pokazao razumijevanje za potrebe vremena u kojem 
živi. Kao što su se Josip II. i slobodni zidari razišli u pitanju provedaba prosvjetiteljskih 
ideja, možda se i Vrhovac iz istih razloga formalno razišao s organizacijom slobodnih 
zidara, ali temelji Draškovićeve opservancije ostali su Vrhovcu do kraja života smjerni- 
ce djelovanja. Možemo nagađati da ne bi bilo nikakve razlike u njegovu životu i radu i 


5“ Velimir DEŽELIĆ, Maksimilijan Vrhovac (1752-1827), Zagreb, 1904., str. 151-152. 
** Eugen LAXA i Will READ, nav. dj., str. 74-79. 

da nije bio slobodni zidar, ali barem ne treba zanemariti činjenicu da slobodno zidarstvo 
u Habsburškoj Monarhiji 80-ih godina 18. stoljeća okuplja 4-5 tisuća članova te da je 
među njima Vrhovac zasigurno ostvario niz poznanstava i prijateljstava koji su mu bili 
od velike pomoći u kasnijem radu. 


Summary 
MAKSIMILIJAN VRHOVAC AND MASONRY IN THE EIGHTEEN CENTURY 


Because of his comprehensive work in the realms of the Croatian culture, politics, econo- 
my, and especially Church life, Maksimilijan Vrhovac (1752-1827) undoubtedly was one 
of the most prominent persons in Croatia at the end of the eighteenth and the beginning of 
the nineteenth century. Still, his activities and its historical evaluation for a long time were 
»clouded« by the statement that Vrhovac was a Mason, since as a bishop he simply could 
not be a member of the organization that was strictly prohibited by the Catholic Church. 
Thus, in the respect of this statement, historiography doubted rightness of Vrhovac s mo- 
tives and his activities. However, some new investigations of the Masonry in the Habsburg 
Monarchy, managed to explain reasons why Vrhovac supported this organization, and 
new findings of Josip Kolanović undoubtedly confirm the fact that Vrhovac was a member 
of Masonic Lodge. Therefore, the purpose of this article is to reveal relations between the 
ideas of the Masonry, Josephinism and Vrhovac S activities. 


KEY WORDS: Maksimilijan Vrhovac, Masonry, Josephinism, Ivan Drašković, Emperor 
Joseph II. 

